OBH 7098/1998.
Az állampolgári jogok országgyűlési biztosa általános helyettesének jelentése
Ügyintéző: dr. Kovács Zsolt

Tárgy: A Szociális és Családügyi Minisztérium
késedelmes eljárása lakásügyi kérdésben

Az eljárás megindulása:
	A Kalocsai Gyermekotthon szolgálati lakásának bérlői kérték az országgyűlési biztos vizsgálatát, mert az önkormányzati tulajdonú, de a Népjóléti Minisztérium bérlőkijelölési jogával terhelt lakásokra bejelentett vételi szándékukkal kapcsolatban a minisztérium hónapok óta nem hozott döntést a bérlőkijelölési jogról való lemondás ügyében.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdésben foglaltak alapján vizsgálatot indítottam, melynek során megkerestem a Népjóléti Minisztérium jogutódjait az Egészségügyi Minisztériumot, és a Szociális és Családügyi Minisztériumot, hogy a döntés hiányának okairól tájékoztassanak.
	A beszerzett dokumentumok alapján a következő előzményeket állapítottam meg:

A tényállás
	A panaszos először 1995-ben kérte az intézet igazgatójától a szolgálati lakás megvásárlásának engedélyezését, de akkor azt elutasították. A kérelmet 1998. január 5-én ismételten benyújtották, melyre azt a választ kapták, hogy a minisztérium a bérlőkijelölési jogról való lemondás ügyében a döntést magához vonta. 
	A panaszos kifogásolta, hogy a minisztérium döntése nem mindenkire vonatkozik, mert tudomása szerint az épület egyik szolgálati lakását az intézet igazgatójának hozzájárulásával mégis elidegenítették. 
	A panaszos 1998. június 9-én a Népjóléti Minisztériumnak írott levelében kérte a szolgálati jelleg törlését, de kérelmére 1998-ban nem kapott választ.
	Megkeresésemre a jogutód minisztériumok arról tájékoztattak, hogy a Népjóléti Minisztérium hatáskörének és vagyonmegosztásának rendezetlen kérdése miatt nem született döntés a szolgálati lakások elidegenítéséhez való nyilatkozat megadása ügyében.  
	A Szociális és Családügyi Miniszter 1999. július 21-én hozzájárulását adta a kérelmezők részére történő elidegenítéshez, azaz a bérlőkijelölési jogról a minisztérium lemondott. A levelében azonban kikötötte, hogy a korábban a hozzájárulás hiányában kötött adásvételi szerződéshez az utólagos hozzájárulást nem adja meg, és az ügy teljes körű kivizsgálása iránt intézkedik.

A vizsgálat megállapításai:
	A Kalocsai Gyermekotthon a Népjóléti Minisztérium megszűnése után a 171/1998. (X.15) Korm. rendelet alapján funkcionálisan a Szociális és Családügyi Minisztérium irányítása alá került, de a Népjóléti Minisztériumnak a szolgálat lakásokkal foglalkozó osztálya - és a benyújtott kérelem is - az Egészségügyi Minisztériumhoz került. Az ellentmondást a két minisztérium a megkeresésemre egymás között tisztázta, de a minisztériumok az eljárás indokolatlan elhúzásával a panaszosoknak a jogbiztonsághoz való alkotmányos jog keretébe tartozó tisztességes eljárás követelményét sértették, és ezzel alkotmányos visszásságot okoztak.
	A vizsgálat alapján megállapítottam, hogy a Szociális és Családügyi Minisztérium a hatásköre tisztázásának késedelmes rendezésével alkotmányos jogot sértett, de ajánlást nem teszek, mert a vizsgálatot befejezését megelőzően a miniszter az alkotmányos visszásságot már megszüntette, és az állampolgári igényt jogszerűen rendezte. 
	A Szociális és Családügyi Miniszter a joggal való visszaélés kivizsgálására intézkedett, és a jogalap nélkül elidegenített ingatlan jogi helyzetének rendezését megkezdte.

Budapest, 1999. október 1.

Dr. Polt Péter